বুতুলাহ
বুতুলাহ (আরবি: البطولة الاحترافية, ইংরেজি: Botola; এছাড়াও বুতুলাহ প্রো নামে পরিচিত) হচ্ছে মরক্কী ফুটবল অ্যাসোসিয়েশন কর্তৃক মরক্কোর পেশাদার ফুটবল ক্লাবগুলোর মধ্যকার আয়োজিত মরক্কী ফুটবল লিগ পদ্ধতির শীর্ষ স্তরের পেশাদার ফুটবল লিগ। এই লিগে মরক্কোর সর্বমোট ১৬টি পেশাদার ফুটবল ক্লাব মরক্কী ক্লাব পর্যায়ের শ্রেষ্ঠত্ব অর্জনের জন্য প্রতিদ্বন্দ্বিতা করে। ১৯১৫ সালে প্রতিষ্ঠার পর থেকে বুতুলাহে এপর্যন্ত সর্বমোট ৩১টি দল প্রতিদ্বন্দ্বিতা করেছে, যার মধ্য হতে মাত্র ১৯টি ক্লাব এই লিগের শিরোপা জয়লাভ করেছে এবং আটটি ক্লাব একাধিকবার জয়লাভ করেছে। উইদাদ এই লিগের ইতিহাসের সবচেয়ে সফল ক্লাব, যারা সর্বমোট ২২টি শিরোপা জয়লাভ করার পাশাপাশি তেরো বার রানার-আপ হয়েছে। দ্বিতীয় স্থানে রয়েছে রয়্যাল আর্মড ফোর্সেস, যারা এপর্যন্ত তেরো বার এবং তৃতীয় স্থানে রয়েছে ক্লাব রাজা, যারা এপর্যন্ত বারো বার শিরোপা জয়লাভ করেছে। বর্তমান চ্যাম্পিয়ন রাজা ২০২২–২৩ মৌসুমে ৬৭ পয়েন্ট অর্জন করে ক্লাবের ইতিহাসে ১৩তম বারের মতো বুতুলাহের শিরোপা ঘরে তুলতে সক্ষম হয়েছিল; উক্ত মৌসুমে চ্যাম্পিয়ন রাজা হতে ১ পয়েন্ট কম অর্জন করে উইদাদ রানার-আপ হয়েছিল।